የፖለቲካ ለውጡ የማይደፈሩ የሚመስሉ ሰዎችን ለሕግ ማቅረብ አስችሏል
• ከታች ያሉ አነስተኛ ሙሰኞች የተዘነጉበት ነው አዲስ አበባ፡- በትላልቅ ሙስና ውስጥ ገብተዋል ተብለው የተጠረጠሩና የማይደፈሩ ሰዎችን ለሕግ ማቅረብ ያስቻለ ስለመሆኑ ተገለፀ። እርምጃው ግን ከታች ያሉትንና ትንንሽ የሚመስሉ ነገር ግን ህዝብን ለምሬት የሚዳርጉ ሙስናዎችን ስለመዘንጋቱ ተጠቁሟል። የፌዴራል ሥነምግባርና ፀረሙስና ኮሚሽን ኮሚሽነር አየልኝ ሙሉዓለም ለአዲስ ዘመን ጋዜጣ እንደተናገሩት፣ አገራዊ የፖለቲካ ለውጡ በአገርና ህዝብ ሀብት ላይ ሰፊ ምዝበራ የፈጸሙ በዛው ልክም አይነኬ መስለው የኖሩ ሰዎች ከሕግ እንደማያመልጡ ያሳየ እርምጃ የተወሰደበት ነው። ይሁን እንጂ እርምጃው በትላልቆቹ ላይ በማተኮር ህዝብን ለምሬት የሚዳርጉ ትናንሽ የሚመስሉ ሙስናዎችንና ሙሰኞችን የዘነጋ ይመስላል። እንደ ኮሚሽነር አየልኝ ገለጻ፣ ቀደም ባሉት ዓመታት የሙስናን አደጋነት ከመለየት ጀምሮ ሕግና ተቋም እስከመመስረት የደረሰ አሰራር ቢኖርም፤ ችግሩን ከመከላከል አኳያ ቁርጠኝነቱ ሳይኖር ቆይቷል። የቁርጠኝነት አለመኖሩም ሙስና ከጊዜ ጊዜ እያደገና እየጎላ፣ የሙሰኞች ቁጥርም እየጨመረ ከፍተኛ የአገር ሀብትን መዝብረዋል፣ ለሕዝብ ጥቅም የታሰቡ ግዙፍ ፕሮጀክቶችም እንዲጓተቱና ለታለመላቸው ዓላማ እንዳይውሉ ሆኗል። ሆኖም እርምጃ ከመውሰድ ይልቅ የማዳከም ሥራ ነው የተከናወነው። እንደ አገር የመጣውን የፖለቲካ ለውጥ ተከትሎ ግን የፀረ ሙስና ትግሉም ሆነ እርምጃው ተጠናክሮ ቀጥሏል። ኮሚሽነር አየልኝ እንደሚሉት፣ ከለውጡ በኋላ ትልልቅ ፕሮጀክቶች ላይ ጉዳት ያደረሱ ሰዎች ተይዘዋል። የማይደፈሩና አይነኬ የሚመስሉ ሰዎችና ባለሃብቶች ላይ እርምጃ ተወስዷል። በዚህም በህዝብና መንግሥት ሀብት ላይ ብክነት ያደረሱና ኃላፊነት የነበራቸው ሰዎች በሙሉ ወይም ስልጣን ለቅቀዋል፤ ወይም ተጠይቀዋል። የማስተማርና ህብረተሰቡን የማንቀሳቀስ ሥራውም አልቀነሰም። እነዚህ ተግባራት ደግሞ የፀረሙስና ትግሉ ስለመጠናከሩ አመላካች እርምጃዎች ናቸው። ይሁን እንጂ እርምጃው በትላልቅ ሙስናዎች ላይ ሲያተኩር የታችኞቹንና ትናንሽ የሚመስሉ ሙስናዎችን የዘነጋ፣ ትናንሽ ሙሰኞችም በዚህ የተነቃቁበትን አዝማሚያ የፈጠረ ይመስላል። ምክንያቱም ዓቃቤ ሕግና ፖሊስ በሜጋ ፕሮጀክቶች ላይና ትልልቅ ሙስናዎች ላይ ሲያተኩሩ፣ እታች ተገልጋዩን የሚያሰቃዩ ትንንሽ የሙስና ወንጀሎች ደግሞ አሁን ልቅ ሆነዋል። ‹‹እታች ያሉት ትንንሽ ሙስናዎች በጣም የሰፉበት ሁኔታ እንዳለ እንሰማለን›› ያሉት ኮሚሽነር አየልኝ፣ አዲስ አበባ ላይ ከመንጃ ፈቃድ አሰጣጥ፣ ከትራንስፖርት ቅጣት ሂደት፣ መሬት ገዝቶ ስም ለማዘዋወር፣ የባንክ ብድር ለማግኘት ለማስገመትና መሰል ጉዳዮች ጋር በታችኛው አካባቢ የሚሰማው ነገር የሚያስፈራ፣ በምንም መልኩ ያለ ትንንሽ እጅ መንሻ የማይሆን ስለመሆኑ በማሳያነት ይገልጻሉ። እነዚህ ጥቃቅን የሚመስሉት ከትላልቁ ሙስና አኳያ ስታዩ ትንንሽ ሙስናዎች ቢሆኑም፣ ህዝብን ከማሰቃየትና ባጠቃላይ በመንግሥት ላይ እምነት እንዳይኖር ከማድረግ አኳያ መሰረታዊ ጉዳዮች መሆናቸውን ያብራራሉ። በዛው ልክ እኛ ትኩረት አይደለንም በሚል የትናንሽ ሙሰኞች መበራከት ዝንባሌ እንዳለ የሚሰማ መሆኑን በመጠቆምም፣ አነስተኛ ሙስናው ከባለፈው እየጨመረ ነው ወይስ አይደለም የሚለውን በቀጣይ በጥናት ለመለየት እንደሚሰራም ገልጸዋል።አዲስ ዘመን ነሃሴ 20/2011 ወንድወሰን
ሽመልስ 